L-ewwel Summit tal-Unjoni Ewropea - Lega tal-Istati Għarab (League of Arab State, LAS) li qatt sar, li ġab flimkien 49 pajjiż, mil-Lega tal-Istati Għarab u mill-UE, seħħ fl-24-25 ta' Frar f'Sharm El-Sheikh. Il-President tal-Kummissjoni Ewropea, Jean-Claude Juncker, irrappreżenta lill-Unjoni Ewropea waqt is-Summit, flimkien mal-President tal-Kunsill Ewropew, Donald Tusk, li ppreseda wkoll flimkien mal-President Eġizzjan Abdel Fattah Al Sisi. Kienu mistiedna wkoll il-Mexxejja mit-28 Stat Membru tal-UE, u mill-21 pajjiż tal-Lega tal-Istati Għarab, kif ukoll is-Segretarju Ġenerali tal-LAS. Ir-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà/Viċi President tal-Kummissjoni Ewropea, Federica Mogherini, u l-Kummissarju għall-Politika Ewropea tal-Viċinat u n-Negozjati għat-Tkabbir, Johannes Hahn, ipparteċipaw ukoll waqt is-Summit. “Nixtieq li aħna, flimkien, niddefendu l-valuri fundamentali tar-rispett għad-drittijiet tal-bniedem u t-tolleranza. L-istorja komuni tagħna u l-qrubija ġeografika tagħna jitolbu li aħna naħdmu flimkien” qal il-President Jean-Claude Juncker waqt is-sessjoni tal-ftuħ tas-Summit. “Flimkien, l-Istati Membri tal-Lega tal-Istati Għarab u l-Unjoni Ewropea jammontaw għal 12% tal-popolazzjoni tad-dinja. Dak li nistgħu nagħmlu flimkien, biex niżguraw l-istabbiltà tar-reġjuni tagħna u lil hinn minnhom, huwa ta' piż ħafna ikbar mill-piż demografiku tagħna.” Il-kummenti kollha tal-President Juncker waqt is-sessjoni tal-ftuħ tas-Summit UE-LA u waqt il-konferenza stampa huma disponibbli online. Il-Mexxejja qablu wkoll dwar dikjarazzjoni konġunta li tiġbor fil-qosor il-firxa wiesgħa ta' oqsma diskussi. Kooperazzjoni Ewro-Għarbija Fid-diskussjonijiet tagħhom, l-UE u l-Lega tal-Istati Għarab affermaw mill-ġdid li huwa importanti li jkun hemm kooperazzjoni reġjonali aktar b'saħħitha sabiex jinstabu soluzzjonijiet komuni għal problemi komuni. Ġeddew l-impenn tagħhom li joħolqu opportunitajiet ġodda permezz ta' approċċ kollaborattiv, billi n-nies, b'mod partikulari n-nisa u ż-żgħażagħ, jitpoġġew fil-qalba ta' ħidma konġunta. Il-Mexxejja rrikonoxxew ir-rwol importanti tas-soċjetà ċivili. Iż-żewġ naħat qablu wkoll li jsaħħu l-kooperazzjoni ekonomika u impenjaw ruħhom li jiżviluppaw aġenda konkreta, speċjalment fl-oqsma tal-kummerċ, tal-enerġija, tax-xjenza, tar-riċerka, tat-teknoloġija, tat-turiżmu, tal-agrikoltura u oqsma oħra ta' benefiċċju reċiproku. Problemi globali Il-Mexxejja tal-UE u tal-Istati Għarab esprimew l-impenn tagħhom għall-multilateraliżmu u għal sistema internazzjonali bbażata fuq id-dritt internazzjonali. Sabiex jiġu indirizzati l-problemi globali, huwa kruċjali li jkun hemm aktar kooperazzjoni bejn l-UE, il-Lega tal-Istati Għarab, in-Nazzjonijiet Uniti u l-Unjoni Afrikana. Huma tennew l-impenn sħiħ tagħhom għall-Aġenda 2030 għall-Iżvilupp Sostenibbli universali. Dawn il-prinċipji għandhom jiggwidaw il-ħidma biex jiġu indirizzati problemi komuni bħalma huma t-tibdil fil-klima, iż-żamma tad-dritt internazzjonali dwar id-drittijiet tal-bniedem, il-migrazzjoni irregolari, il-kuntrabandu u t-traffikar ta' bnedmin, il-protezzjoni u l-appoġġ għar-refuġjati u l-ġlieda kontra l-mibegħda u l-intolleranza. Il-Mexxejja skambjaw ukoll tħassib dwar theddid għall-paċi u għas-sigurtà bħalma huma t-terroriżmu u r-radikalizzazzjoni. Dawn il-problemi globali kollha jirrikjedu ħidma miftiehma skont id-dritt internazzjonali. Kwistjonijiet reġjonali Kif enfasizzat ir-Rappreżentant Għoli/Viċi President Mogherini, il-Mexxejja kellhom diskussjonijiet kostruttivi, serji u dettaljati dwar kwistjonijiet reġjonali bħalma huma l-Proċess ta' Paċi fil-Lvant Nofsani, żviluppi riċenti fis-Sirja, fil-Libja u fil-Jemen u affermaw mill-ġdid l-impenn tagħhom għall-proċessi mmexxija min-NU u l-appoġġ sħiħ tagħhom għall-Mibgħuta Speċjali/Rappreżentanti tan-NU. Huma affermaw mill-ġdid il-pożizzjonijiet komuni tagħhom dwar il-Proċess ta' Paċi fil-Lvant Nofsani u tennew l-impenn biex tinstab soluzzjoni bejn iż-żewġ Stati billi huwa l-uniku mod realistiku biex ikun hemm paċi ġusta, dejjiema u komprensiva. Affermaw mill-ġdid ukoll il-ħtieġa li jingħata appoġġ lill-UNRWA u talbu għal bidla fundamentali għall-aħjar fl-Istrixxa ta' Gaża. Rigward is-Sirja, huma fakkru li l-unika soluzzjoni sostenibbli hija tranżizzjoni politika ġenwina li tkun konformi mal-Komunikat ta' Ġinevra tal-2012 u qablu li l-politika rispettiva tagħhom rigward is-Sirja titwettaq flimkien ma' progress tanġibbli lejn soluzzjoni politika paċifika. Rigward il-Libja, huma esprimew l-appoġġ tagħhom għall-isforzi tan-NU u l-implimentazzjoni tal-Ftehim Politiku Libjan tal-2015 u talbu lil-Libjani kollha biex jinvolvu ruħhom in bona fede fl-isforzi mmexxija min-NU. Rigward il-Jemen, il-Mexxejja laqgħu l-Ftehim ta' Stokkolma u b'mod partikulari l-waqfien mill-ġlied f'Hodeidah u talbu għal twassil sigur, rapidu u mingħajr xkiel ta' għajnuna umanitarja. Aktar informazzjoni: Dikjarazzjoni tas-summit ta' Sharm El-Sheikh Intervention du Président Jean-Claude Juncker à la séance d'ouverture du sommet Union européenne-Ligue des États arabes Kummenti mingħand il-President Jean-Claude Juncker waqt il-konferenza stampa tal-UE-Lega tal-Istati Għarab Skeda informattiva dwar ir-relazzjonijiet bejn l-UE u l-Lega tal-Istati Għarab *Il-link ġie kkoreġut